Bartgrundel
D Grundle  (Barbatula barbatula; alemanischi Näme) isch e europäische Süesswasserfisch.

Uussie
D Grundle isch e dünne längliche Fisch, wo 7 bis 12 cm lang werd. Si isch graubruu gfleckt und het munzigi Schuppe. Am Oberchifel het si sechs Bartle.

Verbraitig
D Grundle chunnt i fast ganz Europa vor, ussert im Süüde und im Norde. Si lebt i klaare und subere Gwässer mitere liechte Ströömig, won e chiisige oder stainige Grund hend und wo au Wasserpflanze vorchömet.

Lebeswiis
D Grundle isch wie de Name sait e Bodefisch. Si versteckt sich dor de Tag döre under Stai und werd znacht aktiiv. Si fresst Alge, Insektlaarfe, Würmer und Chliichreps.

D Laichzitt goot vom Aprile bis in Juni, binere Wassertemperatur zwöschet 12 und 20 Grad. S Wiibli lait znacht oder im früene Morge 1'700 bis 20'000 Aier, wo a Stai chlebe bliibet und s Mandli biwacht denn de Laich. D Laarfe schlüüffet noch 4 bis 16 Tääg. Grundle chönd 7 Joor alt were.

Büecher
Stefan Ineichen (Hrsg.): Stadtfauna, 600 Tierarten der Stadt Zürich; Bern 2010; ISBN 978-3-258-07561-7

Weblink 

 
 
Charpfenartigi